Ilustracija: 123rf

HRVATSKI državljanin ubijen je u subotu tijekom lova na lavove u Južnoafričkoj Republici, objavila je južnoafrička policija, a prenose mjesni mediji.



Kako prenosi najveći južnoafrički informativni portal News24, glasnogovornica policije Charlize van der Linden potvrdila je da su ubijeni Pero Jelinić (75) i još dvojica Hrvata bili u lovu na lavove uzgojene u zatočeništvu na farmi Leeubosch Lodge kod Setlagolea, u pokrajini Sjeverozapad koja graniči s Bocvanom.



Lovci su već ubili jednog lava i pratili su drugog kada je Jelinić ustrijeljen.



"Prebačen je helikopterom u bolnicu u Vryburgu, no liječnici mu nisu mogli spasiti život", rekla je glasnogovornica.



Policija istražuje slučaj. Istražuje se također jesu li lovci legalno posjedovali oružje i streljivo.



"U ovom trenutku nije jasno tko je ispalio kobni metak koji je usmrtio Jelinića. Istraga je u tijeku", kazala je.



Lov na lavove uzgojene u zatočeništvu u Južnoafričkoj je Republici legalan, ali je odnedavno meta žestokih kritika uglednih međunarodnih i afričkih lovačkih udruženja.